Elizabeth Choy

**Elizabeth Choy Su-Moi**, , rođena **Yong** (Kudat, 29. studenog 1910. – Singapur, 14. rujna 2006.), singapurska učiteljica koja se u Singapuru smatra ratnom heroinom. Tijekom japanske okupacije Singapura, Elizabeth i njezin suprug, Choy Khun Heng, slali su novac i osnovne potrepštine (odjeća, lijekovi, pisma) zatvorenicima u zloglasnom zatvoru Changi, zbog čega su oboje uhapšeni i mučeni tokom zloglasnog ''Sōjūsetsu'' incidenta. Zbog pretrpljenog mučenja i pomoći žrtvama japanske okupacije, Elizabeth Choy smatra se heroinom te je dobila niz odlikovanja. 

Rođena je 1910. godine u današnjoj Maleziji, gdje su se njezini pradjed i prabaka doselili iz Hong Konga kako bi pomogli njemačkim misionarima. Njezin je otac bio javni službenik, a njezina majka je bila kći svećenika. Odgajala ju je dadilja kadazanskog porijekla tako da je u djetinjstvu govorila kadazanski, a kada je prešla na anglikansku vjeru promijenila je ime u Elizabeth. Školovala se na Rafflesovom koledžu, ali je morala odustati jer joj roditelji nisu mogli plaćati školarinu te se zaposlila u školi kao učiteljica. Godine 1941. udala se za Choya Khuna Henga. 

Tijekom japanske invazije Malaje, Choy je bila dobrovoljac pri ženskoj pomoćnoj armiji, gdje je dobila nadimak "Gunner Choy" (sh. "Topnica Choy"). Nakon pada Singapura 1942. godine, sa suprugom je otvorila restoran u zgradi Bolnice Tan Tock Seng, nakon što su svi liječnici i pacijenti premješteni. U tom su periodu pomagali ratnim zarobljenicima u zatvoru Changi tako što su im krijumčarili novac ili pakete s odjećom, lijekovima i pismima, a dodatno su riskirali slanjem dijelova za izradi radija. Njihova djelatnost trajala je do Operacije ''Jaywick'', odnosno neposredno nakon operacije, kada je *[[Kenpeitai]]* odlučio slomiti navodne sabotere. 

U sklopu ''Sōjūsetsu'' incidenta, Choy Khun Heng uhapšen je temeljem prijave doušnika da je pomagao Britancima. Nekoliko dana nakon hapšenja, Elizabeth je otišla do sjedišta singapurskog istočnog ogranka ''Kenpeitaija'' u (staroj) zgradi organizacije YMCA u Stamfordovoj ulici kako bi se raspitala za supruga, međutim Japanci su negirali spoznaje u njemu. Ipak, tri tjedna kasnije, namamili su ju natrag u zgradu te su ju uhapsili i smjestili s ostalim zatvorenicima, među kojima nije bio njezin suprug. Tijekom prvog ispitivanja, Japanci su rekli Elizabeth za potopljene brodove te su tražili informacije o tome i o velikoj količini novca. Iako je Elizabeth rekla da ne zna ništa o tome, opetovano je ispitivana i mučena. Mučenje je bilo izrazito brutalno, a u jednom trenutku su čak doveli i njezina supruga da gleda kako ju muče; nakon devet mjeseci mučenja, Elizabeth je izgubila polovicu svoje tjelesne mase. Nakon 200 dana zatvora, tijekom kojih je *Kenpentai* detaljno provjerio sve njezine navode, Japanci su se uvjerili da govori istinu te su ju pustili na slobodu; njezin suprug osuđen je na 12 godina zatvora u Outramu. 

Nakon puštanja na slobodu, ljudi su izbjegavali Elizabeth. Nakon japanske kapitulacije u rujnu 1945., Lady Mountbatten pozvala ju je da prisustvuje službenoj cermoniji, a službena pratnja bio joj je guverner Shenton Thomas. Nakon rata, obitelj Choy pozvana je u Englesku kako bi se oporavila. Tamo im je uručeno nekoliko odlikovanja, a Elizabeth je nastavila školovanje te jedno vrijeme predavala u Londonu; također je jedno vrijeme bila i kiparski model za Doru Gordine, odnosno njezine skulpture *Serene Jade* i *Flawless Crystal*. Dana 25. srpnja 1946. godine imala je privatnu polusatnu audijenciju kod kraljice Elizabeth, supruge Georgea VI.

Nakon četiri godine, obitelj se 1949. godine vratila u Singapur. Elizabeth je nastavila raditi kao učiteljica, ali se aktivirala i politički u jeku singapurske borbe za nezavisnost; godine 1950. kandidirala se na izborima, ali nije izabrana. Od 1951. do 1955. godine bila je članica Zakonodavnog vijeća, u kojem je svojstvu bila singapurski predstavnik na krunidbi kraljice Elizabeth II. Kao učiteljica je radila do 1974. godine, a nakon umirovljenja je učila jezike i putovala. Njezin suprug preminuo je 1985. godine, dok je ona umrla od posljedica raka gušterače 2006. godine. 

## Reference

## Literatura
* Choy, Elizabeth, (1974) *My Autobiography as Told to Shirley Gordon* Kuala Lumpur.
* Zhou, Mei. (1995). *Elizabeth Choy: More than a war heroine: A biography* Singapore: Landmark Books.  
* Foong, Choon Hon (1997). *The Price of Peace* Singapore: Asiapac Books. .

## Vanjske veze
* Infopedia, Biography Abstract (National Library Board)
* Elizabeth Choy – Singapore's War Heroine, Politician and Teacher (1910–2006)  (National Archives of Singapore)
* Obituary in ''The Daily Telegraph'', 10 October 2006 
* 200 Days In Hell – An account of Choy's Imprisonment